钦定古今图书集成/明伦汇编/官常典/第688卷 > 陈仲微
## 钦定古今图书集成/明伦汇编/官常典/第688卷 > 陈仲微

按《宋史》本传：“仲微，字致广，瑞州高安人。其先居江州，
旌表义门。嘉泰二年，举进士，调莆田尉。会守令阙通
判，又罢软不任台阃委以县事。时岁凶，部卒并饥民
作乱，仲微立召首乱者戮之，籍闭粜，抑彊籴，一境以
肃。囊山浮屠与郡学争水利，久不决，仲微按法曰：‘曲
在浮屠’。它日沿檄过寺，其徒久揭其事，钟上以为冤”，
旦暮祝诅，然莫省为仲微也。仲微见之曰：“吾何心哉？
吾何心哉！”质明，首僧无疾而死。寓公有诵仲微于当
路而密授以荐牍者，仲微受而藏之。逾年，其家负县
租，竟逮其奴。寓公有怨言，仲微还其牍，缄封如故。其
人惭谢，终其任不敢挠以私。迁海盐丞，邻邑有疑狱
十年，郡命仲微按之，一问立决。改知崇阳县，寝食公
署旁，日与父老樵竖相尔汝，下情毕达，吏无所措手。
通判黄州，职兼饷馈，以身律下，随事检柅，军兴赖以
不乏。制置使上其最，辞曰：“职分也，何最之有？”复通判
江州，迁干办诸司审计事，知赣州、江西提点刑狱，迕
丞相贾似道、监察御史舒有开言罢。久之，起知惠州，
迁太府寺丞兼权侍右郎官。轮对，言：“禄饵可以钓天
下之中才，而不可啖尝天下之豪杰；名航可以载天
下之猥士，而不可以陆沉天下之英雄。”似道怒，又讽
言者罢夺其官，久之，叙复。时国势危甚，仲微上封事，
其略曰：“误襄者，老将也。夫襄之罪不专在于庸阃疲
将孩兵也，君相当分受其责，以谢先皇帝在天之灵。
天子”若曰，罪在朕躬，大臣宜言，咎在臣等。宣布十年
养安之往缪，深惩六年玩寇之昨非，救过未形，固已
无及，追悔既往，尚愈于迷。或谓覆护之意多，克责之
辞少，或谓陛下乏哭师之誓，《师相》饰分过之言，甚非
所以慰恤死义，祈天悔过之道也。往往代言乏知体
之士，翘馆鲜有识之人，吮旨茹柔，积习成“痼，君道相
业，两有所亏。方今何时而在廷无谋国之臣，在边无
折冲之帅，监之先朝宣和未乱之前，靖康既败之后，
凡前日之近冕旒，朱轮华毂，俛首吐心，奴颜婢膝，即
今日奉贼称臣之人也；彊力敏事，捷疾快意，即今日
叛君卖国之人也。为国者亦何便于若人哉？迷国者
进慆忧之欺以逢其君，托”国者护耻败之局而莫敢
议，当国者昧安危之机而莫之悔。臣尝思之，“人之所
少，不止于兵，阃外之事，将军制之，而一级半阶，率从
中出，斗粟尺布，𨓆有后忧。平素无权，缓急有责，或请
建督，或请行边，或请京城。创闻骇听，因诸阃有辞于
缓急之时，故庙堂不得不掩恶于败阙之后。”有谋莫
展，有败无“诛，上下包羞，噤无敢议。是以下至器仗甲
马，衰飒庞𨀞，不足以肃军容；壁垒堡栅，折樊驾漏，不
足以当冲突之骑；号为帅阃，名存实亡也。城而无兵，
以城与敌，兵不知战，以将与敌，将不知兵，以国与敌，
光景蹙近目睫矣。惟君相幡然改悟，天下事尚可为
也。转败为成，在君相一念间耳。”乃出仲微江东提点
刑狱。德祐元年，迁秘书监，寻拜右正言、左司谏、殿中
侍御史。益王即位海上，拜吏部尚书、给事中。厓山兵
败，走安南。越四年卒，年七十有二。其子文孙与安南
王族人益稷出降，乡导我师南征，安南王愤，伐仲微
墓，斧其棺。仲微天禀笃实，虽生长富贵，而恶衣菲食，
自同窭人。故能涵饫《六经》，精研理致，于诸子百家、天
文、地理、医药、卜筮、释老之学，靡不搜猎云。